На основу чл. 40. став 7. Закона о локалним изборима („Службени гласник РС”, бр. 129/07, 34/10 – одлука УС и 54/11), Изборна комисија општине Владичин Хан, на седници одржаној дана 29.03.2016. године, донела је

**Р Е Ш Е Њ Е**

**УТВРЂУЈЕ СЕ** да Јединствена Руска странка, подносилац проглашене изборне листе ЈЕДИНСТВЕНА РУСКА СТРАНКА-Срђан Прстојевић,има положај политичке странке националне мањине, у смислу чл. 40. став 6. и 7. Закона о локалним изборима, на изборима за одборнике Скупштине општине Владичин Хан, расписаним за 24.04.2016. године.

**О б р а з л о ж е њ е**

Изборна комисија општине Владичин Хан је 29.03.2016. године донела решење о проглашењу изборне листе ЈЕДИНСТВЕНА РУСКА СТРАНКА-Срђан Прстојевић, коју је за одборнике Скупштине општине Владичин Хан на изборима расписаним за 24.04.2016. године поднела Јединствена Руска странка.

Приликом подношења изборне листе, подносилац је, у складу са чланом 40. став 7. Закона о локалним изборима, приложио писмени предлог да му се утврди положај политичке странке националне мањине.

Увидом у регистар политичких странака, који води Министарство државне управе и локалне самоуправе, Изборна комисија општине Владичин Хан је утврдила да је Јединствена Руска странка регистрована као политичка странка националне мањине. Разматрајући Статут и Програм политичке странке која је поднела изборну листу, Изборна комисија општине Владичин Хан је закључила да су активности подносиоца изборне листе усмерене пре свега ка представљању и заступању интереса припадника Руске националне мањине у заштити и побољшању њихових мањинских права, чиме су испуњени услови да му се, у складу са чланом 40. Став 7. Закона о локалним изборима, утврди положај политичке странке националне мањине.

У складу са наведеним, Изборна комисија општине Владичин Хан, одлучила је као у диспозитиву овог решења.

**Поука о правном средству:** Против овог решења може се поднети приговор Изборној комисији општине Владичин Хан у року од 24 часа од дана достављања решења.

Број: 013-75/2016

У Владичином Хану, 29.03.2016. године у 14:25 часова

**ИЗБОРНА КОМИСИЈА ОПШТИНЕ ВЛАДИЧИН ХАН**

**М.П.**

**ПРЕДСЕДНИК**

**Марија Станојевић**